SKRIFTLIG FORESPØRGSEL P-1329/01

af Alexandros Alavanos (GUE/NGL) til Kommissionen

(25. april 2001)

Om: Bevillinger til Attika under regionalprogrammerne for virksomheder og jordskælvsbeskyttende foranstaltninger

Bevillingerne under regionalprogrammerne for virksomheder, der er opført til fordel for Attika, indeholder en femte akse til genoprettelse af følgerne af jordskælvet i Attika den 7. september 1999. De 94,63 mio. EUR, der er opført under foranstaltning 5.5 til genoprettelse af grundlæggende infrastrukturer, der henhører under organisationerne for lokal selvstyres ansvarsområde, betragtes som utilstrækkelige til at dække ødelæggelserne og det genopretningsarbejde, som skal udføres af kommunerne i Vestathen, der befinder sig i det mindst udviklede og mest problematiske område af den græske hovedstad, og hvor det katastrofale jordskælv havde de mest alvorlige følger.

Har Kommissionen til hensigt at forhøje de bevillinger, der forventes opført til denne foranstaltning?

Da det, borgerne betragter som mest vigtigt, er beskyttelse af deres ejendomme og liv mod nye jordskælv, bedes Kommissionen oplyse, hvorfor der i kun ganske få kommuner gives prioritet til kommunale forebyggende foranstaltninger, som f.eks. programmer for jordskælvsbeskyttelse af bygninger, genoprettelse af byplanlægningsstrukturen, organiseret genhusning af jordskælvsramte, genoprettelse og opførelse af forsyningsnet, små lokalplaner, afstivninger og nedrivninger?

Hvis foranstaltning 5.5 suppleret med genopførelse af pladser, kommunale bygninger osv. ikke omfatter støtte til visse kommunale projekter til forebyggelse af borgernes sikkerhed, betyder det så ikke, at Kommissionen påtager sig det store ansvar for manglen på støtte til de lokale myndigheder med henblik på effektive beskyttelsesforanstaltninger i tilfælde af et nyt jordskælv i lighed med det, der i 1999 medførte utallige dødsfald og tusindvis af ødelagte bygninger?

Svar afgivet på Kommissionens vegne af Michel Barnier

(20. juni 2001)

Som den femte akse Genopretning af følgerne af jordskælvet i 1999 er der i det regionale operationelle program (OP) for Attika for perioden 2000-2006, der blev undertegnet af kommissionsmedlemmet med ansvar for regionalpolitik i begyndelsen af maj 2001, fastsat offentlige udgifter på 462 mio. EUR, hvoraf et tilskud på 370 mio. EUR stammer fra Den Europæiske Fond for Regionaludvikling.

Fordelingen af dette beløb på de forskellige foranstaltninger er de græske myndigheders ansvar og vil blive fastsat i det programmeringssupplement, der skal udarbejdes af forvaltningsmyndigheden og godkendes af OP-overvågningsudvalget. I dette OP foreslås dog allerede følgende vejledende fordeling af midlerne på foranstaltningerne:

>TABELPOSITION>

De græske myndigheder er også ansvarlige for at udvælge individuelle projekter inden for foranstaltning 5.5. Foranstaltning 5.7 omfatter også en aktion for at rydde op i beskadigede bykvarterer og forberede dem til opførelse af jordskælvssikrede huse. Opførelsen af private huse er ikke i sig selv en støtteberettiget udgift for strukturfondene på grundlag af de gældende regler.

Den Europæiske Investeringsbank (EIB) kan også bistå de græske myndigheder med langtidslån på op til 1 mia. EUR for at udbedre skaderne ved jordskælvet i 1999 i Attika. EIB godkendte i december 1999 allerede et lån på 300 mio. EUR, der også kan benyttes til medfinansiering af genopbygning eller reparation af private huse, der blev beskadiget ved jordskælvet.